কোনো ঝুঁকি নেই, নির্বাচনের পরিস্থিতি নিয়ন্ত্রণে: স্বরাষ্ট্রমন্ত্রী
আর মাত্র দুদিন পরেই অনুষ্ঠিত হবে ঢাকার দুই সিটি কর্পোরেশন নির্বাচন।







এই নির্বাচন ঘিরে পরিস্থিতি পুরোপুরি আইনশৃঙ্খলা বাহিনীর নিয়ন্ত্রণে রয়েছে বলে জানিয়েছেন স্বরাষ্ট্রমন্ত্রী আসাদুজ্জামান খান কামাল।




তিনি বলেন, ‘নির্বাচনের সার্বিক পরিস্থিতি বিবেচনা করে আমি মনে করি, বিষয়টি নিয়ন্ত্রণে রয়েছে এবং সুন্দরভাবেই সব প্রস্তুতি সেরে নেয়া রয়েছে। কোথাও কোনো ঝুঁকি নেই।’
আজ বৃহস্পতিবার রাজধানীর মানিক মিয়া অ্যাভিনিউয়ের রাজধানী উচ্চ বিদ্যালয়ে আয়োজিত সরস্বতী পূজা পরিদর্শনকালে সাংবাদিকদের এসব কথা বলেন স্বরাষ্ট্রমন্ত্রী।
সাংবাদিকদের আসাদুজ্জামান খান বলেন, ‘নির্বাচনের সময় আইনশৃঙ্খলা রক্ষাকারী বাহিনী পুরোপুরি নির্বাচন কমিশনের নিয়ন্ত্রণে থাকে। ইসির নির্দেশনা অনুযায়ী আইনশৃঙ্খলা রক্ষাকারী বাহিনী কাজ করে যাচ্ছে।’  
ঝুঁকিপূর্ণ কেন্দ্র প্রসঙ্গে জানতে চাইলে তিনি বলেন, ‘কোথাও কোনো ঝুঁকি নেই। ইসি যেভাবে যেখানে মনে করছে, সেখানেই আইনশৃঙ্খলা রক্ষাকারী বাহিনীর সদস্যরা প্রস্তুত রয়েছে।’
এ সময় গোপীবাগে ইশরাকের নির্বাচনী প্রচারণায় দুগ্রুপের সংঘর্ষের ঘটনার প্রসঙ্গ তোলেন সাংবাদিকরা।
এ বিষয়ে আসাদুজ্জামান খান বলেন, ‘সেই নির্বাচনী প্রচারণার সময় আওয়ামী লীগের একটি অফিস লক্ষ্য করে ইটপাটকেল নিক্ষেপ করা হয়েছে। প্রচারণা থেকে গুলি করা হয়েছে। এ ঘটনায় একজনকে শনাক্ত করে এরই মধ্যে গ্রেফতার করা হয়েছে।’
শুধু সেই ঘটনাই নয়; বুধবার গুলশানে নির্বাচনী প্রচারণায় সংঘর্ষের ঘটনায়ও জড়িতের শনাক্ত করে গ্রেফতার করা হবে বলে জানান স্বরাষ্ট্রমন্ত্রী।
তিনি বলেন, ‘আমাদের আইনশৃঙ্খলা রক্ষাকারী বাহিনীর সক্ষমতা অতীতের যে কোনো সময়ের চেয়ে এখন বেশি। তারা যে কোনো চ্যালেঞ্জ মোকাবেলায় প্রস্তুত রয়েছে।’
পূর্বের নির্বাচনগুলোর মতো ঢাকার দুই সিটির নির্বাচনও উৎসবমুখর পরিবেশে অনুষ্ঠিত হবে বলে আশা ব্যক্ত করেন স্বরাষ্ট্রমন্ত্রী।
তিনি বলেন, আগামী ১ ফেব্রুয়ারি সুন্দর পরিবেশে ভোট দিয়ে ভোটাররা তাদের পছন্দের ব্যক্তিকে জয়ী করবেন।’

আর মাত্র দুদিন পরেই অনুষ্ঠিত হবে ঢাকার দুই সিটি কর্পোরেশন নির্বাচন।